התא הסודי והמסוכן
לפני כ-15 שנה הגעתי לגאון הגדול הרב חיים רבי שליט"א עם בחור שטען שאין לו חשק ללמוד תורה כלל וכלל, הרב הסתכל על הבחור במבט של אבא אוהב, ואמר לו כך: הלכה היא, שבימות החמה, אדם שאמר משיב הרוח צריך לחזור לראש התפילה, מאחר שגשמים בקיץ זה סימן קללה, אבל מי שמסתפק האם אמר משיב הרוח, או מוריד הטל, תלוי: אם נמצא בתוך  30 יום משהתחילו לומר מוריד הטל, צריך לחזור לראש התפילה, אך אם נזכר לאחר 30 יום יכול להמשיך להתפלל, מאחר ומן הסתם אמר מוריד הטל, כיוון ששפתיו הורגלו בכך.
 אך ישנה אפשרות שאפילו בתוך 30 יום לא צריך לחזור: אם אמרת 90 פעם "אתה רב להושיע מוריד הטל"(כנגד 90 תפילות)  בכזה מקרה הרגלת את פיך לומר מוריד הטל, ומן הסתם אמרת מוריד הטל. 
כאן הרב נעצר לשנייה, והבחור המובך הסתכל עלי, ועל הרב, כדי להבין כיצד מקבץ הלכות אלו, אמורות לשנות לו בחיים משהו. ואז הרב המשיך ואמר לו תדע לך שיש בכח הפה שלך להשפיע על התת מודע ועל כח המחשבה באופן ישיר, וברגע שאתה חוזר על משפט הרבה פעמים, הוא נהפך להיות חלק ממך בלי שתרצה. ואם כן, תגיד הרבה פעמים "אני אוהב ללמוד תורה"  "אני אוהב ללמוד תורה" ובלי שתרצה, תתחיל לאהוב את התורה... וכן להיפך, אדם שידבר שטויות, ויביט בדברים שאינם נצרכים להתקדמותו הרוחנית והאישית, אזי הוא יהפוך לחלק בלתי נפרד מהשטויות הללו, ובכך יגרום לעצמו הדרדרות אל תוך המדרון הארור הזה.
*    *    *
הנושא המרכזי בפרשה הוא, דור המבול שהשחיתו את דרכיהם, וחטאו  לפני הקב"ה, עד שנגזר על כל הדור כולו כליה, ונשאלת השאלה: האם חוץ מנוח ובניו, לא היה אפילו אדם אחד שניצל מהשחיתות? איך נוצר כזה מצב שדור שלם הגיע ללא יוצא מן הכלל, לשפל המדרגה? 
והתשובה נעוצה חזק חזק ביסוד שהזכרנו, הפסוק אומר: "כִּי הִשְׁחִית כָּל בָּשָׂר אֶת דַּרְכּוֹ עַל הָאָרֶץ". רש"י אומר: שאפילו אצל החיות השתבש המנגנון, והנמר התחתן עם הג'ירפה רח"ל, וא"כ גם האדם הכי צדיק וחכם, לא יצליח להתמודד עם חֶבְרָה רעה שכזו, משום שגם אם באמת הוא לא יסכים עם מעשיהם הרעים, אבל התת מודע פועל 7\24, ולשמוע את החבר מדבר שטויות פעם אחר פעם, זה דבר שמחלחל ללא הבחנה, ולראות דברים שאינם ראויים, גם כן מכניס "למצלמה" פסולת מלאה בווירוסים, ואז, יום אחד הכל מתפוצץ.
וכדי להבין מהו כוחו של התת מודע, אספר מעשה שהיה: באיזו מדינה גזרו על שלושה אנשים גזר דין מוות, וכיוון שכך, הציעו להם המדינה לערוך עליהם ניסוי רפואי לא כל כך כואב, אך ישנו סיכוי שישארו בחיים. ומה הניסוי? להוציא את כל הדם מהגוף דרך הוריד ביד, ואחרי שכל הדם יצא יחזירוהו בחזרה, "ואם המשכתם לחיות הרי שזכיתם בחייכם כשלל... אבל הסיכוי להישרדות נמוך מאוד", כך אמרו להם.
השלשה שאין להם מה להפסיד, הסכימו "להמר" על חייהם שאבודים גם ככה. וביום ההוצאה להורג אוכלסו שלשת הפושעים בחדרים שונים. ואז הגיע המוציא להורג. ליפף סביב עיניהם מטפחת בהרמטיות. ובעזרת קרח דק, חרט להם על היד, וזה נתן להם הרגשה מוחשית כאילו נחתך הוריד, ומיד הניח דלי  מתחת ליד, ובעזרת צינורית טפטף מים אל תוך הדלי, כך שהיה נשמע כאילו כל דמם נוטף אל תוך הדלי, וכך שלשת הפושעים היו בטוחים שהצליל של הטפטוף זה בעצם דמם שמתרוקן מתוך גופם אל הדלי הסמוך. ולאחר כמה דקות המוציאים להורג עצרו בהדרגה את זרם המים, עד שקול טפטוף המים נדם לגמרי... וראו זה פלא: ברגע שהפסיק טפטוף המים,  הפסיק גם ליבם של השלשה לפעום, וזאת מבלי שעשו בגופם כל פעולה פיזית, עלתה נשמתם בסערה השמיימה... והמעניין שבנתיחה שלאחר המוות התברר שהם לא מתו מפחד אלא מ'אנמיה מוחית', כלומר, חוסר דם במוח, מה שאומר שהמוח שלהם באמת האמין שנגמר הדם בגוף, והכל בכוחו החזק והאדיר של התת מודע.  
זהו המסר שלנו מהפרשה, לדעת שקיים בתוכנו מאגר סודי וחשאי, שאוגר בתוכו מידע ע"י הרדארים הראשיים: "העיניים, והאוזניים". זאת אומרת, שאם אתה עובר על "ולא תתורו" מלבד העוון הנורא שעשית, פגעת באופן ישיר ב"שלום בית" שלך, משום שכעת לא רק אשתך בראש שלך... וכן אם שמעת שטויות, באותו רגע נכנס ל"תת מודע" וירוס, שעלול לשבש לך את הדיוק בהחלטת ההחלטות בחייך, ובחיי משפחתך.
ואגב, זהו יתרונם של התלמידי חכמים, שהוגים בתורה ללא הפסקה, מאחר וכל היום רואים ושומעים דברי חכמה, ממילא כשצריכים להחליט, ההחלטה יוצאת כמו יהלום מלוטש, ולכן כולם מתייעצים איתם.

